ครม.เคาะมาตรการของขวัญปลายปี ซื้อสินค้า 3 ประเภท นำมาหักภาษีเงินได้บุคคลธรรมดาได้ไม่เกิน 15,000 บาท
ครม.เคาะมาตรการของขวัญปลายปี ซื้อสินค้า 3 ประเภท นำมาหักภาษีเงินได้บุคคลธรรมดาได้ไม่เกิน 15,000 บาท

นายปิ่นสาย สุรัสวดี โฆษกกรมสรรพากร กล่าวว่าคณะรัฐมนตรีมีมติเห็นชอบตามข้อเสนอของกระทรวงการคลัง ในเรื่องของมาตรการภาษีเพื่อส่งเสริมเกษตร ชุมชนและทุนมนุษย์ และเพื่อสนับสนุนให้เกิดการใช้จ่ายสินค้าในช่วงปลายปี ในกลุ่มสินค้า ยางรถยนต์  สินค้า OTOP  รวมไปถึงหนังสือ โดยสามารถนำค่าซื้อสินค้าไปหักลดหย่อนในการคำนวณภาษีเงินได้บุคคลธรรมดาตามจำนวนที่จ่ายจริงแต่ไม่เกิน 15,000 บาท โดยเป็นการซื้อระหว่างวันที่ 15 ธันวาคม 2561 ถึง 16 มกราคม 2562
 
สำหรับยางล้อรถยนต์ ยางล้อรถจักรยานยนต์และยางล้อรถจักรยานที่ซื้อจากผู้ประกอบการจดทะเบียนภาษีมูลค่าเพิ่ม และต้องซื้อยางที่เป็นวัตถุดิบจากจากการยางแห่งประเทศไทย โดยผู้เสียภาษีจะต้องใช้หลักฐานการซื้อสินค้าเป็นใบกำกับภาษีเต็มรูปแบบและต้องมีเอกสารการซื้อวัตถุดิบยางจากการยางแห่งประเทศไทย โดยจะมีการออกเป็นคูปองให้กับผู้ซื้อยาง 1 ใบ ต่อยาง 1 เส้น  ส่วนสินค้า OTOP ไม่จำเป็นต้องเป็นร้านที่จดทะเบียนภาษีมูลค่าเพิ่ม แต่จะต้องเป็นร้านที่ลงทะเบียนกับกรมพัฒนาชุมชน โดยใช้หลักฐานการซื้อสินค้าเป็นใบเสร็จรับเงินหรือใบกำกับภาษีเต็มรูปแบบและระบุชนิดสินค้า OTOP นั้นๆ 
ขณะที่ หนังสือ มาตรการจะครอบคลุมหนังสือที่เป็นตัวเล่มทั้งภาษาไทยและภาษาต่างประเทศ รวมไปถึงหนังสือที่อยู่ในรูปแบบของอิเล็กทรอนิกส์หรือ E-Book แต่จะไม่รวมนิตยสารและหนังสือพิมพ์ โดยจะต้องซื้อจากผู้ประกอบการที่เป็นบริษัทหรือห้างหุ้นส่วนนิติบุคคลและจะต้องมีหลักฐานการซื้อสินค้าเป็นใบเสร็จรับเงินหรือใบกำกับภาษีแบบเต็มรูปแบบ ทั้งนี้คาดว่าจากมาตรการดังกล่าวจะทำให้ภาครัฐสูญเสียรายได้จากการเก็บภาษี 1,600 ล้านบาท